Dag Herbjørnsrud

Dag Herbjørnsrud (født 11. januar 1971) er en norsk idéhistoriker, sakprosaforfatter og intitiativager til Senter for global og komparativ idéhistorie (SGOKI). I boken Globalkunnskap (2016) og fagartikkelen "Beyond decolonizing: global intellectual history and reconstruction of a comparative method" (2019) har han tatt til orde for globalfilosofi, avkolonisering av akademia og argumentert for en ikke-nasjonalistisk metode for humaniora. Herbjørnsrud har fra 2018 forelest internasjonalt, blant annet på University of Cambridge, og i desember 2021 innledet han den nye avkoloniseringsserien "Decolonizing Knowledge" på Howard University i USA, der han også deltok i samtale med nobelpriskandidat Ngugi wa Thiong'o. Han var tidligere ansatt i Aftenposten (1995-2005) og var ansvarlig redaktør og administrerende direktør (2005–2006 og 2010–2015) i Ny Tid, samt tidligere hovedeier i Ny Tid & Orientering AS (2013–2015). Fra 2019 har han vært spaltist for blant annet Utrop.

Bakgrunn og virke 
Herbjørnsrud har sammen med Stian Bromark utgitt sakprosabøkene Blanke løgner, skitne sannheter (Tiden 2002, Cappelen-pocket 2005), Bragepris-nominerte Frykten for Amerika (Tiden 2003, Cappelen-pocket 2005) og Norge – et lite stykke verdenshistorie (Cappelen, 2005, pocket 2008). Han frontet debatten rundt kapitlet om rasisme i Store norske leksikon etter avsløringer i Blanke løgner, skitne sannheter, noe som medførte at leksikonet skiftet ut artikkelforfatter og skrev en ny rasismedefinisjon. I desember 2018 startet Herbjørnsrud en ny debatt om Store norske leksikons rasismeartikkel, med en lengre gjennomgang i en artikkel for Antirasistisk Senter. Etter en omfattende debatt ble den etter to uker, 20. desember, omskrevet igjen.

Herbjørnsrud var fra juli 2005 til mars 2006 ansvarlig redaktør i ukeavisa Ny Tid, og han ledet prosessen fram mot Damm-oppkjøp og omlegging til Norges første nyhetsmagasin 27. januar 2006, før Martine Aurdal tok over . Etter at Magne Lerø overtok redaktørjobben etter Martine Aurdal 1. februar 2008, fortsatte Herbjørnsrud i stillingen som redaktør underlagt Lerø. Etter et eierskifte i 2010 kom Herbjørnsrud tilbake som ansvarlig redaktør. I 2013 protesterte han mot inngrep fra eierne på det redaksjonelle innholdet, samtidig som han begjærte selskapet konkurs. Konflikten endte med forlik, før Herbjørnsrud overtok aksjene og rollen som adm. dir. i Ny Tid & Orientering AS fra november 2013. Ved årsskiftet 2014/2015 utlyste han egen stilling og aksjepost, for så å overlate redaktøransvaret til Truls Lie fra februar 2015.

Herbjørnsrud samarbeidet som Ny Tid-redaktør med skaperne av tv-serien Okkupert, der Ny Tids «redaktør Dag» ble spilt av Øystein Røger. I Ny Tid var han ansvarlig for den ukentlige "Uten grenser"-spalten, der flere av verdens ledende, kvinnelige opposisjonelle fikk komme fritt til orde. Blant de eksklusive spaltistene var Anna Politkovskaya (Russland), Nawal El-Saadawi (Egypt), Martha Roque (Cuba), Parvin Ardalan (Iran), Tsering Woeser (Tibet), Elena Milashina (Russland) og Irshad Manji (Canada).    

Herbjørnsrud var fast ansatt som journalist, reportasjeleder og kommentator i Aftenposten i årene 1995–2005. I 2004–2005 virket han også som utenrikspolitisk gjestekommentator for Al-Jazeeras engelske nettsider. Han er tidligere kritiker i Morgenbladet (1993–1995), der han i den redaktør av informasjonsbladet ved Senter for høyere studier og frilansskribent for Information i Danmark (1993–1994), der han intervjuet Hans Magnus Enzensberger, Nadine Gordimer og Jan Kjærstad. Han har også vært medredaktør av studentidsskriftene Antropress og Zoon Politikon på Universitetet i Oslo. Herbjørnsrud er utdannet idéhistoriker (cand. philol.) ved Universitetet i Oslo på en hovedoppgave (2002) om Robert Nozicks senere filosofi og utdannet journalist fra Høgskolen i Oslo. Han er sønn av forfatteren Hans Herbjørnsrud og historikeren Anna Tranberg, førsteamanuensis ved Høgskolen i Telemark.

Herbjørnsruds fagartikkel "Beyond decolonizing" (2019) er blitt den mest leste artikkelen i tidsskriftet Global Intellectual History noensinne, og den er blitt blant Altmetrics topp 5 prosent i "attention score" (av over 17 millioner fagartikler). I 2021 ble "Beyond decolonizing" og dens utkast til globalkomparativ metode viet omtale i tidsskriftet The Review of Higher Education (Johns Hopkins University Press). Artikkelen ble for studieåret 2020/21 pensum for eksempel på kurset for postkoloniale studier ved Universitetet i Torino (Italia), og den ble satt opp til drøfting i lesegruppen for global idéhistorie ved the European University Institute (Firenze). Etter 2017 har Herbjørnsrud skrevet internasjonalt blant annet for idémagasinet Aeon og for USAs filosofiforening (the American Philosophical Association), som om den etiopiske 1600-tallsfilosofen Zera Yacob og den Ghana-fødte filosofen Anton Wilhelm Amo (f. ca 1703): Artikkelen "The African Enlightenment" ble oversatt og publisert i eksempelvis Brasils største avis, Folha de S. Paulo, i Italias ledende ukemagasin, Internazionale, og i franske Books. På engelsk har han også publisert egne artikler om kvinnelige filosofer fra det Globale Sør, nye perspektiver på Slaget ved Wien og betydningen for terroren 22. juli 2011, samt om ny forskning på filosofien fra henholdsvis det antikke Egypt og Mesoamerika (Nahua og Maya). I fagteksten "The untold history of India's vital atheist philosophy" (APA, 2020) har Herbjørnsrud en gjennomgang av den indiske, ateistiske filosofien Carvaka/Lokayata, mens del II tar for seg denne sekulære tankegangens påvirkning på Europa fra slutten av 1500-tallet.

I 2020 var han gjesteredaktør for tidsskriftet Cosmopolis (Brüssel) og dets temanummer om "Decolonizing the Academy". I lederartikkelen kommer det fram at en av bidragsyterne er nobelpriskandidat Ngugi wa Thiong'o. Herbjørnsrud har blitt invitert til å holde egne foredrag (lectures) om metode/global idéhistorie ved blant andre Cambridge University, Royal Holloway (University of London) og Universitetet i Halle (Tyskland).

Bibliografi 

Leaving Libertarianism: Social Ties in Robert Nozick's New Philosophy, UiO, 2002
 Blanke løgner, skitne sannheter, (sammen med Stian Bromark). Tiden 2002, Cappelen Damm-pocket 2005
 Frykten for Amerika. En europeisk historie (m/Bromark). Tiden 2003, Cappelen Damm-pocket 2005
 Norge - et lite stykke verdenshistorie (m/Bromark, link til e-bok). Cappelen Damm 2005, Cappelen Damm-pocket 2008
 «Western Europe, Cultural Relations with» i Global Perspectives on the United States, Berkshire, USA, 2007
 Bidrag i Hvem er hvem? (red. Knut Olav Åmås). Aschehoug, 2008
 Globalkunnskap. Renessanse for en ny opplysningstid. Scandinavian Academic Press, 2016
"Beyond decolonizing: global intellectual history and reconstruction of a comparative method," Global Intellectual History (papir 2021, online 2019)
Gå inn i din tid. Thomas Hylland Eriksen i samtale med Dag Herbjørnsrud. Res Publica, 2019
"The Quest for a Global Age of Reason. Part I: Asia, Africa, the Greeks, and the Enlightenment Roots" og "The Quest for a Global Age of Reason. Part II: Cultural Appropriation and Racism in the Name of Enlightenment" (2021).

Priser og nominasjoner 
 Nominert til Brageprisen 2003 for beste sakprosabok: Frykten for Amerika
 Gull under Årets Mediepriser 2006 for «århundrets redesign i kongeriket»: Omleggingen av Ny Tid i januar 2006.
 MBLs opplagsrekord 2006 (med Martine Aurdal) for 117 % økning i opplag.

Referanser

Eksterne lenker 
 Senter for global og komparativ idéhistorie (SGOKI): www.sgoki.org 
Dag Herbjørnsrud og Ny Tid
Ny Tid-artikler
Utrop-artikler
 Aeon-essays
 Fagtekster for the USAs filosofiforening (APA)

Journalister i Aftenposten
Journalister i Morgenbladet
Norske redaktører
Fødsler i 1971